Man doodgeskiet tydens soveelste hoewe-aanval(Argieffoto: pixabay) ŉ Man in sy vyftigerjare is Donderdag vroegoggend in sy bed op ŉ kleinhoewe in Rooiwal, Pretoria-Noord, deur aanvallers doodgeskiet. Die man se bejaarde ma was ook tydens die aanval in die huis, maar het ongedeerd van die voorval afgekom. Marius Müller, nasionale operasionele koördineerder van AfriForum, vertel daar het vermoedelik twee of drie aanvallers die oggend tussen 01:00 en 02:00 die voordeur van die huis oopgebreek en die huis binnegegaan. Müller sê die aanvallers het die man in sy bed aangetref en hom daar doodgeskiet. “Ons vermoed die man moes teruggeskiet het, want die polisie het ŉ groot plas bloed buitekant die huis gevind. Die bloedspatsels gaan tot in die veld in. Dit lyk asof een van die aanvallers gewond was,” vertel Müller. Müller sê ŉ selfoon en ŉ skootrekenaar is gesteel. Daar is tans soekspanne op die toneel om die gebied te fynkam. “Die polisie het vanoggend ŉ helikopter in die lug opgestuur en die polisie se honde-eenheid het die aanvaller se bloedspoor probeer vat. Iemand het die gewonde aanvaller óf opgetel, óf hy lê steeds iewers in die veld.” Müller sê lede van die buurtwag, plaaslike gemeenskapspolisiëringsforums en sekerheidsmaatskappye was ook deur die oggend op die toneel om die aanvallers te help opspoor. “Ons probeer nog by die man se ma vasstel wat presies gebeur het, maar sy is so getraumatiseerd, sy kan nie regtig praat nie,” sê hy. Maroela Media het navraag aan die polisie gerig, maar wag nog vir terugvoer. Maroela Media het die afgelope twee weke berig oor verskeie ander aanvalle op kleinhoewes oor die hele land.